Informácia o procese budovania riadiacich a implementačných orgánov pre potreby čerpania pomoci zo štrukturálnych fondov a Kohézneho fondu v podmienkach Ministerstva životného prostredia SR k 31. decembru 2002 (úloha B.2. uznesenie vlády č. 678/2002)

	V súvislosti s budovaním riadiacich a implementačných orgánov pre potreby čerpania pomoci zo štrukturálnych fondov a Kohézneho fondu postupovalo Ministerstvo životného prostredia SR v roku 2002 v súlade s procesom uzatvárania kapitoly 21 – Regionálna politika a koordinácia štrukturálnych nástrojov.

	V tomto procese bolo prijatých niekoľko kľúčových uznesení vlády SR:
•	Uznesenie vlády SR č. 133/2002 k návrhu rozhodnutia o finálnej podobe Národného plánu regionálneho rozvoja Slovenskej republiky (rozhodnutie medzi CSF a SPD);
•	Uznesenie vlády SR č. 359/2002 k návrhu na zabezpečenie účasti SR v iniciatíve Spoločenstva INTERREG III zameranej na transeurópsku spoluprácu a podporu harmonického a vyváženého rozvoja európskeho priestoru;
•	Uznesenie vlády SR č. 606/2002 k Návrhu obsahového a organizačného zabezpečenia vypracovania Národného rozvojového plánu SR;
•	Uznesenie vlády SR č. 617/2002 k návrhu na zmenu systému platobných orgánov pre štrukturálne fondy Európskej únie;
•	Uznesenie vlády SR č. 678/2002 k Správe o zabezpečení uzavretia kapitoly 21 – Regionálna politika a koordinácia štrukturálnych nástrojov;

v ktorých bola, medzi iným, definovaná aj základná štruktúra riadiacich a implementačných orgánov pre štrukturálne fondy a Kohézny fond. Celý proces pre Slovenskú republiku vyvrcholil predbežným uzavretím kapitoly 21 – Regionálna politika a koordinácia štrukturálnych nástrojov dňa 29.7.2002.

	V rámci vyššie uvádzaných uznesení bolo Ministerstvo životného prostredia SR určené ako riadiaci orgán pre Sektorový operačný program Životné prostredie (č. 133/2002) a ako riadiaci orgán pre Iniciatívu spoločenstva INTERREG III zameranie B (č. 359/2002). Zároveň bolo Ministerstvo životného prostredia SR určené aj ako aj orgán zodpovedný za riadenie Kohézneho fondu – časť životné prostredie. V nadväznosti na novoprijaté Nariadenie EC č. 1386/2002 z 29.7.2002, bola zmenená terminológia týkajúca sa orgánov v systéme riadenia Kohézneho fondu, v rámci ktorej bol termín názvu rezortného riadiaceho orgánu pre Kohézny fond na Ministerstve životného prostredia SR predefinovaný ako „sprostredkovateľský orgán“ pre sektor životného prostredia „pod riadiacim orgánom“. Termínom „riadiaci orgán“ bol pre Kohézny fond označený dovtedajší „orgán všeobecného riadenia a koordinácie“ – Ministerstvo výstavby a regionálneho rozvoja SR.

	Na tomto základe Ministerstvo životného prostredia SR poverilo výkonom funkcií riadiacich orgánov v rámci svojej organizačnej štruktúry Odbor sektorového koordinátora zahraničnej pomoci, ktorý v priebehu roku 2002 v podmienkach Ministerstva životného prostredia SR zabezpečoval prípravu na štrukturálne fondy a Kohézny fond. Ministerstvo životného prostredia SR ďalej určilo Odbor Implementačnej agentúry environmentálnych projektov ako útvar, ktorý bude využívať na zabezpečovanie činností v oblasti implementácie projektov.

	Zároveň v súlade s procesom plnenia úloh vyplývajúcich z vyššie uvádzaných uznesení vlády SR začal na Ministerstve životného prostredia SR proces prípravy Sektorového operačného programu Životné prostredie. Za účelom prípravy tohto dokumentu bola zriadená Pracovná skupina pre vypracovanie Sektorového operačného programu Životné prostredie, zložená so zástupcov relevantných ministerstiev, príslušných odborných útvarov MŽP SR, zástupcov samosprávy a tretieho sektoru, ktorá sa aktívne podieľala na príprave operačného programu. Listom ministra ŽP č. 1683/2002-min. z 28.10.2002 bol vypracovaný Sektorový operačný program Životné prostredie zaslaný na Ministerstvo výstavby a regionálneho rozvoja SR.

	Ministerstvo životného prostredia SR ako riadiaci orgán zriadilo k 28.8.2002 Monitorovací výbor pre Sektorový operačný program Životné prostredie, zložený zo zástupcov príslušných ministerstiev ako aj samosprávy a ďalších partnerov.

V náväznosti na predbežné uzavretie Kapitoly 21 boli v rámci pracovných skupín pre finančné riadenie štrukturálnych fondov a Kohézneho fondu pracujúcich pod vedením Ministerstva financií SR vypracované dva zásadné koncepčné materiály, ktoré boli dňa 18.9.2002 schválené vládou SR v rámci uznesení:
•	Uznesenie vlády SR č. 1029/2002 k návrhu Koncepcie systému finančného riadenia Kohézneho fondu
•	Uznesenie vlády SR č. 1030/2002 k návrhu Koncepcie systému finančného riadenia štrukturálnych fondov

V súlade s plnením záväzkov vyplývajúcich z Kapitoly 21 – Regionálna politika a koordinácia štrukturálnych nástrojov a na základe oboch Koncepcií systémov finančného riadenia vypracovalo Ministerstvo životného prostredia SR interný materiál - Návrh systému riadenia fondov EÚ v podmienkach Ministerstva životného prostredia SR (príloha č. 1.), na ktorého základe sa k 15.2.2003 pripravuje zmena organizačného poriadku ministerstva.

	Podstatou pripravovanej organizačnej zmeny je rozšírenie a transformácia v súčasnosti existujúcich útvarov ministerstva (Odbor sektorového koordinátora, Odbor Implementačná agentúra environmentálnych investičných projektov, Odbor rezortnej kontroly, Odbor rozpočtu a financovania, Útvar vnútorného auditu) pre účely zabezpečovania výkonu činností vyplývajúcich z potrieb čerpania pomoci zo štrukturálnych fondov a Kohézneho fondu v podmienkach Ministerstva životného prostredia SR.

Administratívne posilnenie kapacít ministerstva sa opiera najmä o uznesenie vlády SR č. 947/2002 z 21.8.2002 k Analýze požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ pre rok 2003, v rámci ktorého bude systém riadenia štrukturálnych fondov a Kohézneho fondu v podmienkach Ministerstva životného prostredia SR posilnený o celkove 17 pracovných miest.